
Ενημέρωση μετά από τηλεδιάσκεψη με τον Υπ. Υγείας, κ. Αθ. Πλεύρη
Την Παρασκευή 4/2/2022 πραγματοποιήθηκε τηλεδιάσκεψη με τον Υπουργό Υγείας κ. Αθ. Πλεύρη μετά από σχετικό αίτημα του Συντονιστικού Οργάνου φορέων Π.Φ.Υ.

Τα θέματα συζήτησης που τέθηκαν ήταν α) το claw back και β) τα ποιοτικά κριτήρια που πρόκειται να τεθούν στον ΕΟΠΥΥ.

Σχετικά με το claw back ο Υπουργός Υγείας δεσμεύτηκε ότι θα είναι σε επαφή με το Συντονιστικό Όργανο για να εξευρεθούν οι βέλτιστοι τρόποι περιορισμού έως και εξάλειψής του. Αναφέρθηκε σε πρωτόκολλα συνταγογράφησης τα οποία θα τεθούν σε εφαρμογή τα οποία θα περιορίσουν σε πρώτο βαθμό την παραγωγή εξετάσεων και φάνηκε θετικός στη διαπραγμάτευση επιπρόσθετων θεσμικών μέτρων που θα μπορούσαν να μειώσουν το claw back έως και να το εξαλείψουν.

Στο ζήτημα των ποιοτικών κριτηρίων που θα εφαρμοστούν στον ΕΟΠΥΥ αναφέρθηκε ο Υπουργός Υγείας και διευκρίνισε ότι η σχετική διάταξη θα εισαχθεί σε σχέδιο νόμου προς ψήφιση, αλλά δεν θα περιορίζει τον τρόπο εφαρμογής του ο οποίος θα προσδιοριστεί μέσω Υπουργικής Απόφασης.
Ο Υπουργός ξεκαθάρισε ότι ο προϋπολογισμός για διαγνωστικές εξετάσεις του 2022 θα είναι στα ίδια επίπεδα με του 2021 και ότι καταβάλλονται προσπάθειες για ανακατανομή επιπρόσθετων κονδυλίων από τον προϋπολογισμό του ΕΟΠΥΥ με στόχο την ενίσχυση του κωδικού αυτού.
Ανέφερε ότι ο τρόπος εφαρμογής του θα τεθεί σε διαβούλευση με το Συντονιστικό Όργανο και ότι ο δίαυλος επικοινωνίας είναι ανοιχτός. Δεσμεύτηκε να υπάρχουν συχνές επαφές για την διευθέτηση όλων των εκκρεμών προβλημάτων.
Το Συντονιστικό Όργανο θα παρακολουθεί τις εξελίξεις για την επίτευξη των σκοπών του με βασικό άξονα την εξάλειψη του claw back αλλά και την διαβούλευση για τα ποιοτικά κριτήρια με τον ΕΟΠΥΥ.
Θα συγκληθεί άμεσα το Διευρυμένο Όργανο των φορέων Π.Φ.Υ. για να εκτιμήσει τις προθέσεις του Υπουργού και να αποφασίσει τη στάση του έναντι αυτών.

